เปิดใจ แฟร์ กันต์ดล พระเอก อีสา หวิดดับขับรถชนต้นไม้ พังยับ
หวิดเกิดเรื่องเศร้าเมื่อพระเอกหนุ่มเอ็กแซ็กท์จากละคร เรื่อง อีสา รวีช่วงโชติ อย่าง แฟร์ กันต์ดล อัลคาซาน ประสบอุบัติเหตุขับรถเสียหลักพุ่งชนต้นไม้ ขณะเดินทางกลับจากกองถ่ายละคร เรื่อง นางบาป โดยประสบเหตุที่แยกสนามกอล์ฟบางหลวง จากรายงานข่าวระบุว่า ตอนเกิดเหตุ พระเอกหนุ่มเอ็กแซ็กท์เป็นคนขับรถ โดยมีคุณแม่ไปด้วย รถได้เสียหลักชนต้นไม้ จนประตูรถเปิดไม่ได้ แต่ทั้งแฟร์และคุณแม่ได้รับการช่วยเหลือออกมาโดยหน่วยกู้ภัย ,จากการสอบถามความคืบหน้าของ บันเทิงไทยรัฐออนไลน์ ไปยังทาง หนุ่มแฟร์ ก็ได้รับคำตอบว่า ตอนนี้ แฟร์ กันต์ดล และคุณแม่ ถูกนำตัวส่งโรงพยาบาล โดยทางนักแสดงได้รับบาดเจ็บฟกช้ำตามตัวเล็กน้อย ส่วนคุณแม่ได้รับบาดเจ็บกระดูกคอเคลื่อน ตอนนี้ได้ตรวจซีทีสแกนแล้ว กำลังรอฟังผลอยู่,ล่าสุด แฟร์ เปิดใจกับ บันเทิงไทยรัฐออนไลน์ว่า อยากให้เล่าเหตุการณ์ที่เกิดขึ้น? เหตุการณ์เกิดขึ้นตอน 7 โมงเช้าวันนี้ กำลังขับรถจากบ้านพระราม 5 ไปที่ตลาดบางหลวง แล้วมันมีหมอกควันที่เยอะมาก ทำให้เรามองไม่ค่อยเห็น แล้วตอนที่ผมขับรถไปมันเป็นเส้นมุ่งหน้าไปตลาดบางหลวง มันมีหมาตัวนึงเดินออกมาเหมือนวิ่งตัดหน้าครับ ผมก็เลยหลบหมา ซึ่งถนนที่ไปตลาดบางหลวงเนี่ยจะเป็นถนนยาวๆ มีแค่ 2 เลน แล้วมีรถคันนึงมา ก็ต้องหลบทางซ้ายอีกรอบนึง แล้วมันมีรถอีกคันนึงที่ตามคันนั้นมา ซึ่งมันอยู่เลนซ้ายเลยครับ เหมือนเขาหลบที่มันเป็นด้านขวา อาจเป็นเพราะหมอกควันเขาเลยมองไม่ค่อยเห็นว่าเรากำลังมาอยู่ เราก็เลยหลบอีกทีนึงเข้ามาอีกรอบนึง แล้วการที่เราขับมาเร็วขนาดนั้นและหลบไปอย่างนั้น ทำให้รถเราเสียหลักแล้วไปชนกับต้นไม้ข้างทาง แต่จริงๆ ไม่ได้ขับรถเร็วขนาดนั้นนะครับ หรืออาจเป็นเพราะถนนมันลื่น พอขับมาอย่างนั้นเลยทำให้เสียหลักครับ,ตอนที่ขับชนตันไม้ข้างทางเป็นไงบ้าง? เราเห็นอยู่แล้วว่ายังไงก็ต้องชน เพราะรถมันไถลไปเรื่อยๆ มันเสียหลักไปแล้วน่ะครับ เราเป็นห่วงแม่ คิดเรื่องแม่อย่างเดียว เราไม่หมดสติ ตอนเรารถชนก็รู้สึกว่าปังแล้วกระเด็นออกมา สิ่งแรกเลยคือหันมาทางแม่เลย เรารู้ว่าเราเจ็บตรงนี้ เจ็บขาด้วย ตอนนั้นยังไม่รู้สึกเจ็บปวดอะไรเลย เราก็เห็นแม่หมดสติแล้วนอนนิ่ง เราก็เรียกแม่ๆๆๆ เป็นอะไรไหม เขาก็ไม่ตอบ เราก็ประคองเขาเพราะเห็นว่าชนหนักมาก ข้างๆ มันยุบเข้าเลย เราก็กลัวว่าจะโดนหัว เพราะว่าเขาหมดสติไป กลัวคอเขาจะเป็นอะไรไป ตอนแรกเรามีความรู้สึกว่ามีอะไรเหลวๆ ตรงนี้ก็คิดว่าเลือดอาจจะออก แต่ตอนที่ไปถึง รพ.แห่งหนึ่ง พยาบาลก็เห็นว่าเลือดออกเลยขอดูหน่อย แต่ปรากฏว่าไม่ใช่เลือดเรา เป็นเลือดของแม่ ซึ่งตอนที่เกิดอุบัติเหตุ เราเห็นเลือดนิดนึงที่ข้างปากเขา เราก็เลยกลัวว่าเขาอาจจะช้ำในไม่ก็คอเป็นอะไรไป เราก็รีบออกจากรถ วิ่งขึ้นไปก็เห็นปั๊มที่ฝั่งตรงข้าม เขาก็โทรหาตำรวจ เราได้ยินเสียงแม่ฟื้น แต่เขาพูดไม่ได้ พูดแค่อือๆ เราก็รีบกลับไปที่รถแล้วถามแม่ว่าเป็นไงบ้าง เขาเริ่มบ่นว่าคอเขาเจ็บ เขายังไม่รู้เลยว่าเขาอยู่ไหน ยังถามว่าเกิดอะไรขึ้น เราก็บอกว่ารถชน เขาก็พูดว่านี่มันเรื่องจริงเหรอ แม่ยังคิดว่าเขาอยู่อังกฤษ ยังไม่กลับเมืองไทย เหมือนเขายังเบลอๆ อยู่ แล้วก็ถามถึงคุณพ่อ ผมก็บอกว่าพ่อไม่อยู่ที่นี่ อยู่อังกฤษ เขาก็บอกเป็นไปได้ไง แม่มาเมืองไทยตั้งแต่เมื่อไร,ตกใจไหมที่พอคุณแม่ฟื้นขึ้นมาแต่จำอะไรไม่ได้? เอาจริงๆ นะครับ ถึงแม้เขาฟื้นขึ้นมาแล้วเราคิดว่าเหมือนในหนังอ่ะครับว่าเขาจะสำลักเลือดออกมา เราคิดว่าจะหนัก แต่ว่าไม่ได้เป็นอะไรครับ ตอนนี้คุณแม่ตรวจร่างกายและพักผ่อนแล้ว? ใช่ครับ ซึ่งระหว่างรอผมก็ค่อนข้างกลัวว่าจะเจออะไร เพราะระหว่างทางที่นั่งอยู่ในรถพยาบาลคุณแม่จำอะไรไม่ได้เลยว่าเรากำลังจะไปไหน เขาก็ถามแต่เรื่องเดิมๆ ว่ารถจะเป็นอะไรไหม รถมันล็อกรึเปล่า เราก็บอกเขาว่ารถไม่ต้องล็อกหรอก ไม่มีใครเอาหรอกสภาพแบบนี้ เขาก็ถามว่าเราเป็นอะไรไหม เขาก็บ่นว่าไหล่เจ็บ นวดให้หน่อย ตอนที่เราไปจับก็รู้สึกว่ามีกระดูกยื่นออกมา พอหมอไปตรวจก็คิดว่าไหล่เขาหลุด เราคิดสิ่งร้ายๆ ไปหมดเลยอะ แล้วตอนที่เขาบอกว่าไม่เป็นอะไรไม่ต้องผ่าตัด แค่กระดูกเคลื่อนนิดนึง เราก็ดีใจมาก,วินาทีที่คุณแม่สลบเรารู้สึกยังไง? คือตอนนั้นยังไม่ได้น้ำตาไหล เพราะว่าเราต้องตั้งสติให้ดี เราต้องเอาเขาออกและให้คนมาช่วยเขาให้เร็วที่สุด เพราะว่าถ้าเป็นอะไรไปจริงๆ น่ะก็ต้องไปถึง รพ.ให้เร็วที่สุด แต่ตอนที่อยู่ รพ. มันมีความรู้สึกว่าลุ้นนิดนึง ไม่รู้จะทำอะไร ไม่รู้จะช่วยเขายังไง เขาจะเป็นอะไรไหม แล้ว รพ.ที่นั่นเป็น รพ.ของรัฐบาล ซึ่งพนักงานไม่พอ ผมยังต้องเดินกะเผลกๆ เรายังต้องช่วยแม่เราเอง ไม่มีใครช่วยพาไปเอกซเรย์ให้ ผมต้องช่วยยกแม่ขึ้นเพื่อให้เขาเสียบแผ่นให้ คือวินาทีนั้นเราก็น้ำตาไหล เพราะคิดว่าเป็นความผิดของเราที่แม่ต้องเจอเรื่องที่เกิดขึ้น ถ้าแม่เป็นอะไรไปก็ต้องโทษตัวเองครับ,เข้าไปเยี่ยมแม่แล้วเป็นยังไงบ้าง? คือผมต้องไปเคลียร์เรื่องรถก่อน ตอนที่ผมดำเนินเรื่องให้เขาเรียกรถจาก รพ.แห่งหนึ่ง แล้วให้มาที่นี่ (รพ.วิภาวดี) เพื่อทำซีทีสแกนเอ็มอาร์ไอ เพราะที่ รพ.ตรงนั้นเขาไม่มีอะไรเลย ต้องส่งมาที่ กทม. ตอนที่มาถึงที่นี่ก็รู้ว่ามีพี่ที่เป็นพนักงานที่นี่ ซึ่งเขาสามารถต้อนรับอย่างดี ผมก็เริ่มสบายใจนิดนึง ผมเลยไปจัดการเรื่องรถ เคลียร์เรื่องประกัน แล้วพอเขาโทรมาบอกว่าไม่ต้องผ่าตัดก็โล่งอกนิดนึงว่าเขาไม่เป็นไรครับ แต่ก่อนหน้านั้นเราก็ลุ้นตลอดเวลาเลย,ณ ตอนนี้เราโอเคแล้ว? โอเคครับ โล่งอกว่าแม่ไม่เป็นอะไร เดี๋ยวพ่อก็คงโทรมาหา (หัวเราะ) ตอนเราขับรถคุณแม่หลับไหม? ไม่ได้หลับครับ คุณแม่ยังคุยกับเราอยู่เลย แต่จำได้ว่าตอนรถไถลไปมา คุณแม่ก็เงียบ ไม่พูดอะไรเลย ตอนที่ชนก็สลบไป มาฟื้นอีกทีก็ร้องอื้อๆ ไปที่โดยที่พูดอะไรไม่ออกครับ เขาอาจจะช็อกนิดนึงว่าเกิดอะไรขึ้นครับ แต่ก็โชคดีครับที่ผมไม่ได้เป็นอะไรมาก โดนแค่ตรงนี้ ขาก็เจ็บนิดเดียว แต่เห็นสภาพรถแล้วหลายคนตกใจมาก? ใช่ ผมไม่คิดเลยว่าจะหนักขนาดนั้น ไม่คิดเลยว่าเราสองคนจะไม่เป็นอะไร คิดว่าต้องเป็นอะไรหนัก คือรู้สึกเลยว่าเป็นทางคุณแม่อย่างเดียว เพราะรถมันชนไปทางฝั่งคุณแม่ เราก็แค่หวังว่าคุณแม่จะไม่เป็นอะไรครับ
หวิดเกิดเรื่องเศร้า เมื่อพระเอกหนุ่มเอ็กแซ็กท์จากละครเรื่อง อีสา รวีช่วงโชติ อย่าง แฟร์ กันต์ดล อัลคาซาน  ประสบอุบัติเหตุขับรถเสียหลักพุ่งชนต้นไม้ ขณะเดินทางกลับจากกองถ่ายละครเรื่อง นางบาป
แฟร์ กันต์ดลรถคว่ำ,พระเอกอีสารถคว่ำ,พระเอกเอ็กแซ็กท์รถคว่ำ,อีสา รวีช่วงโชติ,แฟร์ กันต์ดล อัลคาซาน,นางบาป,พระเอกหวิดดับ,ข่าวบันเทิง,ไทยรัฐออนไลน์